Tina Nedergaards tid som undervisningsminister er gået ud over
datteren. Derfor stopper hun på posten.

Hensynet til datteren vægter højere end ministerposten. Sådan forklarer Tina Nedergaard (V) sin beslutningen om at sige farvel som undervisningsminister som led ministerrokaden, der tirsdag er under opsejling. - Det er en meget høj omkostning, som jeg og min datter har betalt, siger hun til Ritzau. - Jeg har appelleret til forældrene om, at de skal engagere sig i deres barns skole. Men jeg har også selv reflekteret over, at jeg ikke selv har tid til det, siger hun. Tina Nedergaard har kun været undervisningsminister i godt et år. Ikke desto mindre er overvejelserne om at forlade posten ikke helt nye. - Jeg har gået med overvejelser gennem længere tid, siger Nedergaard og forklarer, at tankerne begyndte at presse sig på for nogle måneder siden. Hun er godt klar over, at timingen for hendes afgang kunne være bedre med et valg i udsigt senere på året. - Selvfølgelig er det tæt på et valg, men jeg mener, at statsministeren skal have en undervisningsminister, der ikke er hæmmet af dårlig samvittighed i forhold til sit barn, siger Tina Nedergaard. Hun understreger, at hun forventer at stille op ved næste valg.